**«Қазақ тілі» пәнінен**

 **қорытынды аттестаттауға дайындық тапсырмалары (Т1)**

**Тереңдетілген мектептер үшін**

**Төменде берілген екі мәтінді оқып, тапсырманы орындаңыз.**

**А мәтіні: ғаламтор мақаласынан үзінді**

ЭКСПО – өнертабыстар алаңы. Бүкіләлемдік көрмелер немесе ЭКСПО осымен бір жарым ғасырдан аса уақыттан бері өткізіліп келеді. Осы уақыт аралығында олардың танымалдығы өте артты – тіпті көрмелерді әлем чемпионаттарымен және Олимпиада ойындарымен салыстыратын болды. Сарапшылардың есептеуінше, 1851 жылы Лондонда алғашқы көрмені өткізгелі бері, ЭКСПО-ға бүкіл әлемнен миллиардтан аса адам келген. Жұртшылықты техникалық жаңалықтарды бірінші болып тамашалау мүмкіндігі қызықтырады. Дәл осы ЭКСПО-дан кейін телефон, рентген аппараты, сыдырма ілгек, балмұздаққа арналған вафлядан жасалған стақан, телехабар тарату, сенсорлық экран және т.б. дүниелер біздің күнделікті тұрмысымызға жол тартқан. Ал ЭКСПО-2017 бізді қандай жаңа техникалық дүниелерімен таңқалдырды? Өнертапқыштар өз дүниелерін Астанада қалай көрсетті?

Баламалы энергия көздері бойынша ғылыми зерттеулер жасап жүрген ғалымдарымыз үшін көрменің маңызы зор болды. Халықаралық көрме барша әлемге осы саладағы қазақстандық ақыл-ойдың қуаты мен әлеуетін паш етті. Бұдан басқа, ЭКСПО нысандары үшін жол салу, қоғамдық көлік, коммуналдық шаруашылық, әуежай, вокзал тәрізді инфрақұрылымдық жұмыстар өркендеді десек те болады. Жаңа жұмыс орындары ашылды. Астана мен оның маңындағы аймақтарда шағын және орта бизнестің дамуына және ішкі туризмнің артуына серпін болды.

 (157 сөз)

**Ә мәтіні: ғаламтор көздерінен алынған мәлімет**

Қоянды жәрмеңкесінің қазақ тарихында алатын орны ерекше екенін өткен тарихымызды парақтап отырып көзіміз жетеді. Алайда, Арқа өңіріндегі осы бір сауда-саттық, мәдени-рухани, тіпті саяси да маңызды орын болған, ғасырға жуық тарихы бар атақты Қоянды жәрмеңкесін бүгінгі ұрпақ біле бермейді.

Жетісудағы сан ғасырлық тарихы бар Жібек жолының маңызы қандай болса, Арқадағы атақты Қоянды жәрмеңкесінің де ел тарихынан алатын орны ерекше. Ол кезінде Қарқаралы дуанын дамытуға әсер етіп қана қойған жоқ, бүкіл қазақ даласына сауда капиталының қанат жаюына ықпал жасады. Өндірісі жоқ үлкен өлкенің қажетін шығарды. Қазақтың кең даласында қоныстанған халықтың басын қосуға, өнерін ұштауға жол ашты. Соған орай еліміздің атақты адамдарының ішінде оған ат ізін салмағаны кемде-кем.

Қоянды жәрмеңкесінің алғашқы жылдары тек сауда-саттық басты орын алса, жылдар өте келе саяси-мәдени мәселелер де биік орынға көтеріле бастаған. Мұнда қыр елдері билерінің съезі өтіп, түрлі әлеуметтік, құқықтық мәселелер сөз болып, өз шешімін тауып отырған. Қоянды жәрмеңкесі көптеген ақындардың, палуандардың, халық циркі әртістерінің т.б өнерлерін тамашалайтын орынға айналды. Сондай-ақ жәрмеңке төрінде ойын-сауыққа да кең орын берілген. Айтыс, күрес, өнер сайысы жиі көрсетіліп отыратын болған.

Сол уақытта қазақ жұрты осы жәрмеңке арқылы саудалық элитасын қалыптастыруға жол тапса, сонымен қоса алыс-жақын шетелдермен саудалық және мәдени қарым-қатынаста болды. Өздері дүниені тануға бет алды. Әсіресе, Қарқаралы жерінде 82 жыл дүрілдеген Қояндының халықаралық жәрмеңке мәртебесі болды. Оған Үндістан, Моңғолия, Қытай, Ресей, Жапония қатарлы елдерден саудагерлер ғана келіп қоймай, цирк өнерпаздары өнер көрсетіп тұрды.

(226 сөз)

**Таңдау бойынша тапсырмалар:** *(төмендегі үш тапсырманың бірін таңдап, орындаңыз)*

Екі мәтіндегі ақпарат пен өз пікіріңізді пайдаланып,  **«Өркениетті елдер үшін көрме маңызды ма?»** деген тақырыпта **эссе** жазыңыз. Эсседегі сөз көлемі **200-250 сөз** болуы қажет.

Мектеп журналының келесі нөмірі бүгінгі күнгі қазақ еліне арналады, екі мәтіндегі ақпарат пен өз пікіріңізді пайдаланып, **«Мәдениеттің дамуына көрменің септігі»** тақырыбына **мақала** жазыңыз. Сөз көлемі **200-250 сөз** болуы қажет.

Екі мәтіндегі ақпарат пен өз пікіріңізді пайдаланып, **«Менің көрмем»** тақырыбына **әңгіме** жазыңыз. Сөз көлемі **200-250 сөз** болуы қажет.